Raja Alam Semesta

**Raja Alam Semesta** atau **Raja Sekalian Alam** ialah gelaran diraja yang mendakwa pemerintah yang memakainya berkuasa terhadap segala yang wujud. Dalam sejarah, gelaran Raja Alam Semesta sering digunakan oleh raja-raja berkuasa di Mesopotamia purba sebagai gelaran untuk menunjukkan status dan autoriti. Pada zaman lebih lewat, gelaran yang setara kadangkala digunakan di dunia Yunani-Rom sebagai gelaran hormat untuk pemerintah berkuasa. Gelaran ini juga digunakan untuk pelbagai dewa dalam kesusasteraan Mesopotamia, Yunani dan Rom purba. Sebagai gelaran agama, Raja Alam Semesta masih digunakan sebagai gelaran untuk Tuhan dan tokoh-tokoh tertentu dalam agama samawi.

Etimologi gelaran Mesopotamianya, *šar kiššatim*, berasal dari kota purba Sumeria, Kish. Pada zaman Sumeria purba, Kish dianggap kota Mesopotamia yang paling utama dan dalam legenda Sumeria merupakan tempat kuasa beraja diturunkan dari syurga selepas banjir besar. Pemerintah pertama yang menggunakan gelaran ini ialah Sargon dari Akkad ( 2334–2279 SM). Empayar-empayar kemudian terus menggunakannya untuk menunjukkan mereka mewarisi Empayar Akkadia daripada Sargon secara simbolik. Pemerintah terakhir yang diketahui memakai gelaran Mesopotamia ini ialah raja Seleukia, Antiochus I Soter (281–261 SM).

## Tradisi Mesopotamia
### Latar belakang

Dalam Zaman Dinasti Awal Mesopotamia (s. 2900–2350 SM) negara-negara kota (yang terpenting Ur, Uruk, Lagash, Umma dan Kish) sering menyerang negeri dan kota-kota jauh untuk menubuhkan empayar-empayar kecil untuk menjadi lebih kuat dan mendapat kelebihan berbanding negara kota lain. Pemerintah-pemerintah yang paling berkuasa boleh memakai gelaran yang lebih berprestij, seperti *[[lugal]]*. Pemerintah-pemerintah ini yang dipanggil *lugal* dalam sumber yang masih ada mungkin memperoleh gelaran mereka melalui penaklukan mereka sendiri dan bukannya mewarisinya.

Usaha untuk mengatasi negara-negara kota lain dalam prestij dan kuasa beransur-ansur berkembang menjadi cita-cita untuk memerintah dunia. Orang Mesopotamia purba ketiak ini percaya Mesopotamia ialah seluruh dunia, dengan sempadannya Teluk Parsi ("laut hilir") dan Laut Mediterranean ("laut hulu"). Kerana kota-kota Sumeria dibina serata keluasan yang besar (kota seperti Susa, Mari dan Assur terletak seakan-akan berhampiran sudut dunia), mencapai penghujung dunia kelihatan tidak mustahil.

Pada tempoh Dinasti Awal IIIb (s. 2450–2350 SM), lebih ramai raja cuba menakluk dunia. Dua contoh terkenal diketahui dari zaman ini. Yang pertama, Lugal-Anne-Mundu, raja Adab, dikatakan oleh *[[Senarai Raja Sumeria]]* (walaupun ini inskripsi yang datang lama kemudian, menjadikan laporan peluasan baginda diragui) telah mencipta sebuah empayar besar yang meliputi seluruh Mesopotamia, dari Syria moden ke Iran, "menundukkan Keempat-Empat Penjuru". Yang kedua, Lugal-zage-si, raja Uruk, menakluk seluruh Mesopotamia Hilir dan mendakwa (walaupun sebenarnya tidak) bahawa jajahannya adalah dari laut hulu ke laut hilir. Lugal-zage-si pada asalnya hanya bergelar "Raja Uruk" dan menggunakan gelaran "Raja Tanah" (Sumer: *lugal-kalam-ma*) untuk mendakwa dirinya pemerintah seluruh alam. Gelaran ini juga telah digunakan oleh beberapa raja Sumeria sebelumnya yang mendakwa telah mengawal seluruh Sumer, seperti Enshakushanna dari Uruk.

Pemerintahan kota Kish sangat berprestij di Mesopotamia awal. Menurut *[[Senarai Raja Sumeria]]*, Kish ialah tempat di mana pemerintahan beraja diturunkan dari syurga selepas banjir besar. Para pemerintah Kish dianggap sebagai pemimpin teragung antara semua kota. Kota ini dilihat lebih utama berbanding kota=kota lain, dan secara beransur-ansur gelarannya bertukar menjadi gelaran yang lebih mendunia dalam tempoh Dinasti Awal IIIb. Menjelang zaman Sargon dari Akkad (s. 2334–2279 SM), "Raja Kish" bermaksud pemerintah tersebut dipilih oleh para dewa untuk memerintah seluruh Sumer. Gelaran ini bukan sahaja terpakai kepada mereka yang memerintah Kish. "Raja Kish" juga bermakna pemerintah itu membina kota, berjaya dalam perang, dan hakim yang adil.

### Sejarah

Sargon dari Akkad memulakan kerjaya politiknya sebagai pembawa cawan Ur-Zababa, pemerintah Kish. Selepas terselamat daripada cubaan pembunuhan, Sargon merampas kuasa di Kish dan melancarkan beberapa perang pengembangan. Dengan perang-perang ini, baginda menubuhkan empayar Mesopotamia besar yang pertama, Empayar Akkadia (dinamakan sempena ibu kota kedua Sargon, Akkad). Gelaran utama Sargon ialah Raja Akkad (Sumer: *lugal ag-ga-dè*). Sargon juga menggunakan gelaran baru *lugal ki-sár-ra* atau *lugal kiš-ki.* Namun, gelaran-gelaran ini lebih banyak digunakan oleh pewaris baginda. *Lugal ki-sár-ra* dan *lugal kiš-ki* secara harfiahnya bermaksud "Raja Kish" tetapi berbeza daripada cara gelaran itu biasanya diungkapkan dalam bahasa Sumeria (*lugal kiš*). Sargon dan penggantinya tidak memerintah Kish secara langsung, maka mereka tidak mendakwa mereka raja kota itu sebenar-benarnya. Di bawah raja-raja Akkadia, Kish diperintah oleh gabenor separa bebas yang dipanggil *ensik*. Lama-kelamaan, lebih lagi semasa tempoh Akkadia, "Raja Kish" bererti "Raja Alam Semesta". Cucunda Sargon, Naram-Sin (r. 2254–2218 SM), memperkenalkan gelaran serupa Raja Empat Penjuru Dunia. Gelaran ini mungkin bererti kuasa untuk mentadbir seluruh bumi, manakala Raja Alam Semesta difahami sebagai memerintah seluruh alam semesta.

Raja Alam Semesta mungkin paling terkenal digunakan oleh raja-raja Empayar Neo-Assyria (911–609 SM), yang ingin meneruskan legasi empayar Sargon. Dalam bahasa Akkadia, gelaran ini ditulis *šar kiššatim*. Gelaran itu telah digunakan dahulu oleh beberapa orang raja Assyria, seperti Shamshi-Adad I (r. 1809–1776 SM) dalam tempoh Assyria Lama dan Ashur-uballit I (r. 1353–1318 SM) dalam tempoh Assyria Pertengahan. Shamshi-Adad ialah pemerintah Assyria terawal yang diketahui menggunakan gelaran tersebut, mungkin kerana baginda telah berjuang menentang kerajaan-kerajaan jiran. Shamshi-Adad khususnya terlibat dalam melawan raja-raja negara kota Eshnunna, yang menggunakan gelaran "raja perkasa" (*šarum dannum*). Pemerintah Eshnunna, Ipiq-Adad II dan Dadusha, menggunakan "Raja Alam Semesta", menandakan orang Assyria turut merebut gelaran itu. Gelaran itu juga dituntut oleh beberapa raja Babylon dan Mari. Dalam tempoh Neo-Assyria juga, ketika Assyria kuasa yang terkuat di Mesopotamia, gelaran Raja Alam Semesta masih dicabar oleh raja-raja Urartu, bermula dengan Sarduri I (r. 834–828 SM). Sarduri dan pewarisnya mula menggunakan gelaran itu juga, mendakwa diri mereka setara dengan raja-raja Assyria dan menuntut wilayah yang lebih luas.

Raja Alam Semesta tidak terbukti digunakan oleh semua raja Neo-Assyria dan sesetengah raja hanya mula menggunakan gelaran itu bertahun-tahun selepas mereka menjadi raja. Ini menunjukkan bahawa gelaran itu perlu diperolehi, bukan diturunkan secara automatik melalui proses yang tidak diketahui. Stephanie Dalley mencadangkan pada tahun 1998 bahawa ia mungkin memerlukan tujuh kempen ketenteraan yang berjaya (tujuh dikaitkan dengan kesempurnaan di Assyria purba). Gelaran ini mungkin mempunyai berfungsi dengan serupa untuk raja-raja Babylon. Pemerintah Babylon Ayadaragalama (s. 1500 SM) hanya menggunakan gelaran itu lambat dalam pemerintahannya. Kejayaan-kejayaan kempen awalnya seperti mengawal Kish, Ur, Lagash dan Akkad nampaknya tidak cukup untuk membenarkan gelaran itu diguna. Kedua-dua Ayadaragalama dan raja Babylon Kurigalzu II nampaknya hanya dapat menjadi Raja Alam Semesta setelah wilayah mereka diperluaskan hingga ke Bahrain.

Empayar Neo-Assyria kemudian digantikan oleh Empayar Neo-Babylon (626–539 SM). Kebanyakan raja Neo-Babylon berhenti menggunakan gelaran diraja Assyria dalam rekod rasmi mereka. Satu-satunya pemerintah Neo-Babylon yang menggunakan Raja Alam Semesta dalam inskripsi diraja mereka sendiri ialah raja terakhir empayar, Nabonidus (r. 556–539 SM). Gelaran itu juga muncul dalam dokumen-dokumen ekonomi (iaitu, tidak semestinya digunakan secara rasmi) di bawah Nabopolassar (r. 626–605 SM) dan Nebuchadnezzar II (r. 605–562 BC). Selepas Cyrus Agung dari Empayar Akhamaniyah menakluki Babylon pada tahun 539 SM, Raja Alam Semesta adalah antara banyak gelaran Mesopotamia yang Cyrus putus untuk menggunakan. Walau bagaimanapun, penggantinya tidak terus menggunakan gelaran ini, namun beberapa gelaran dari Assyria lain masih digunakan, seperti, seperti Raja Segala Raja dan Raja Tanah-tanah.

Penggunaan terakhir Raja Alam Semesta yang dicatatkan adalah semasa Empayar Seleukia zaman Helenistik. Orang Seleukia mengawal Babylon selepas penaklukan Alexander Agung dan Perang Diadochi. "Raja Alam Semesta" muncul pada Silinder Antiochus milik raja Antiochus I Soter (r. 281–261 SM), yang menggambarkan bagaimana Antiochus membina semula Kuil Ezida di Borsippa. Mungkin lebih ramai pemerintah Akhamaniyah dan Seleukia menggunakan gelaran itu ketika di Mesopotamia; Silinder Antiochus ialah inskripsi diraja terakhir yang diketahui yang ditulis dalam bahasa Akkadia. Inskripsi terakhir yang diketahui sebelumnya ialah Silinder Cyrus dari hampir 300 tahun sebelumnya. Silinder Antiochus kemungkinan besar dimodelkan mengikut inskripsi-inskripsi diraja Mesopotamia sebelumnya dan mempunyai banyak persamaan dengan inskripsi diraja Assyria dan Babylon.

### Agama Mesopotamia
Dari sekurang-kurangnya tempoh Neo-Assyria, Raja Alam Semesta juga digunakan sebagai gelaran untuk sekurang-kurangnya beberapa dewa. Inskripsi 680 SM raja Neo-Assyria Esarhaddon (yang dalam inskripsi yang sama menggelar dirinya Raja Alam Semesta, antara gelaran lain) di Babylon merujuk dewi Sarpanit (isteri dewa penaung Babylon, Marduk) sebagai Ratu Alam Semesta.

### Pemerintah yang menggunakan gelaran ini
Rekod inskripsi diraja Mesopotamia tidak lengkap dan ada mungkinnya terdapat lebih banyak pemerintah daripada yang disenaraikan berikut yang menggunakan gelaran ini.

= Tradisi Yunani-Rom =

### Agama Yunani-Rom
Perkataan Yunani yang setara *kosmōkrator* (dilatinkan sebagai *cosmocrator*) kadangkala digunakan untuk dewa, pemerintah dan planet dalam kesusasteraan pagan Yunani dan Rom purba. *Kosmōkrator* telah diterjemahkan sebagai "tuan dunia", "pemerintah dunia", dan "penguasa alam semesta".

Beberapa dewa Yunani-Rom kadangkala dipanggil *kosmōkrator*, seperti Zeus, Helios, Hermes, Serapis, dan Mithras. Dalam *[[Gita puja Orfik|Gita puja Orfik]]*, *kosmōkrator* banyak digunakan untuk dewa alam semula jadi, Pan, yang peranannya kadangkala juga dewa kehidupan dan dunia fizikal. Digunakan untuk Pan, *kosmōkrator* boleh mempunyai makna positif dan negatif. Pada zaman baharian lewat, penulis Platonisme kadangkala menggunakan gelaran itu dengan sangat negatif untuk Pan kerana mereka percaya dunia fizikal tidak sempurna dan rosak, berbanding dengan dunia idea yang lebih unggul dan sempurna.

*Kosmōkrator* boleh digunakan untuk syurga. Namun, paling menonjolnya ialah apabila *kosmōkrator* digunakan sebagai gelaran astrologi untuk planet. Dalam astrologi Yunani-Rom, planet dipercayai mengatur alam semesta dan mempunyai pengaruh kuat terhadap nasib manusia. Beberapa teks purba, seperti tulisan Vettius Valens dan Iamblichus, serta Papirus Sihir Yunani, menggambarkan planet sebagai *kosmokratores*.

### Penghormatan untuk pemerintah
*Kosmōkrator* sekali-sekala digunakan untuk raja manusia. *[[Sejarah Alexander Agung]]*, ditulis oleh Quintus Curtius Rufus pada abad pertama TM, kerap memanggil Alexander Agung *kosmōkrator*. *[[Romansa Alexander]]* juga menggambarkan Alexander sebagai *kosmōkrator*.

Dari abad ke-2 TM, gelaran tersebut kadangkala digunakan untuk Maharaja Rom. Inskripsi Yunani–Arab Nabataea Ruwafa memanggil maharaja Marcus Aurelius dan Lucius Verus sebagai *kosmokratores*. Dedikasi untuk Gordian III oleh orang Gaza di Rom memanggil maharaja itu *kosmōkrator*. Dalam tulisan Eusebius, Helena memanggil anaknya Constantine Agung dengan gelaran *[[basileus]]*, *[[Monarki|mónarkhos]]*, dan *kosmōkrator*.

## Agama samawi
Dalam penulisan Yahudi, Tuhan mula diberi gelaran diraja pada pertengahan abad ke-3 TM, antaranya gelaran "raja alam semesta" (*melekh haolam*). Tradisi Yahudi kadangkala menggunakan gelaran tersebut untuk Tuhan pada abad-abad sebelumnya. Satu contoh rujukan ada dalam tulisan abad pertama TM oleh Josephus, yang mana beliau memetik Onias III menggunakan "raja alam semesta" untuk Tuhan dalam doa. Ada kemungkinan Tuhan semakin dipanggil raja dan "raja alam semesta" sebagai reaksi terhadap maharaja-maharaja Rom abad ke-2 dan ke-3 TM yang kian menjadi raja mutlak, biasanya dipanggil *kosmokratores*. Dalam erti kata lain, Tuhan oleh sebab itu dinyatakan sebagai pemerintah dunia yang lebih sebenar daripada maharaja. Bacaan sembahyang Yahudi tradisionalnya bermula dengan ungkapan "Diberkatilah Engkau, Tuan iaitu Tuhan kami, yang merupakan raja alam semesta", yang berasal dari zaman ini.

Tuhan juga dipanggil "raja alam semesta" dalam agama Kristian. Tidak jelas sama ini datang daripada adat Yahudi atau muncul seiring dengannya. Sekitar akhir abad pertama TM, Clement dari Rom memanggil Tuhan *despota epouranie basileu ton aionon* ("tuan syurgawi, raja segala zaman"). Sekitar 180 TM, Theophilus dari Antioch memanggil Tuhan sebagai tuan (*kyrios*) dan penguasa alam semesta. "Raja alam semesta" boleh digunakan sebagai gelaran untuk kedua-dua Tuhan Bapa dan Tuhan Anak (Yesus). Maria, ibu Yesus kadangkala dirujuk sebagai "Ratu Alam Semesta" oleh orang Kristian, contohnya dalam ucapan tahun 1950 oleh Paus Pius XII.

Dalam Islam, Tuhan juga dirujuk sebagai raja seluruh alam. Gelaran yang biasa digunakan ialah *rabbi l-'alamin* ("Tuhan Sekalian Alam").

Istilah Yunani *kosmōkrator* juga kadangkala digunakan dalam tradisi agama samawi. Ia tiada dalam Septuaginta dan hadir dalam Perjanjian Baru hanya sekali (Efesus 6:12). Satu-satunya kali ia muncul dalam kesusasteraan Yahudi awal ialah dalam pseudepigrafi Wasiat Salomo, yang mana *kosmokratores* digunakan untuk sekumpulan roh jahat yang dikaitkan dengan planet. Kesusasteraan Rabinik kemudian kadangkala menggunakan gelaran itu sebagai perkataan asing untuk Malaikat Maut, disamakan dengan roh iblis. Dalam Efesus 6:12, ia digunakan untuk roh iblis jahat (*kosmokratores tou skotous toutou*, "pemerintah dunia daripada kegelapan zaman ini"). Uskup abad ke-2 TM, Irenaeus, menggunakan *kosmōkrator* sebagai gelaran Iblis dan kedua-dua Origen serta Ignatius dari Antioch juga merujuk Iblis sebagai "Penguasa Dunia Ini". Tulisan Gnostik juga menggambarkan Iblis sebagai *kosmōkrator*.

## Lihat juga
* Kosmologi Mesopotamia
* ***<small></small>***
* ***<small></small>***
* ***<small></small>***

## Nota

## Rujukan